क’क्राझार, 27 नभेम्बर : मानास हाग्रामानिफ्राय ओंखार बोनाय मैदेरा चिरांनि पानबारि ओनसोलाव सानफा एफा बायदि आबाद खहा खालामनायजों लोगोसे मानसि आरो मैदेरनि गेजेराव दावहाया बांबोदों। नाथाय बे बिथिङाव होबथानायनि जेबो राहा लायाखै हाग्रा बिफाना। माखासे सान सिगां पानबारि नांडरबिल गामियाव 6 बिघासो मालफक थालिरखौ सिलिंखार खालामलांनायनि उनावनो पानबारि आमलाइगुरि गामियाव गबिन बसुमतारी मुंनि सासे आबादारिनि 2 बिघा थालिर आबादखौ खहा खालामलाङो। बेनि अनगायैबो हाग्रानिफ्राय ओंखार बोनाय मैदेरा सबाइ, सिबिं, था सुम्लि बायदि आफादफोरखौ खहा खालामो। आबादजोंनो जिउ दैदेनबोग्रा दुखुथिया आबादारिफोरा अजद होनाय बादिब्ला बिफाननिफ्राय खहा जानाय आबादनि जेबो सहाय मोनफेराखै आरो बिफाना मैदेर होबथानायनि जेबो राहा लायाखै होनना गोथौ दुखु मोननाय फोरमायदों।